
A diabetikus, gluténmentes és laktózmentes sütemények választékának és fogyasztói szokásainak vizsgálata a hazai cukrászatokban.

Manapság egyre nagyobb szerepet játszik a társadalom életében az egészségtudatosság, ez pedig egyértelműen hatással van táplálkozásunkra. Növekvő tendenciát mutat az újszerű, „mindenmentesnek” nevezett étkezés, amely elsősorban valamilyen élelmianyaghoz kapcsolódó érzékenység vagy intolerancia kapcsán került előtérbe a lakosság életében. Napjainkban már szinte minden élelmiszernek van mentes megfelelője, s a vendéglátóiparban is mindinkább arra törekszenek, hogy a táplálkozási szokásokhoz vagy diétákhoz igazodó fogyasztók köre csakúgy találhasson kedvére való fogást, mint a nem beteg lakosok. Desszertkultúránkra ez szintén kihatással van, de vajon a magyar társadalom elégedett a cukrászatokban fellelhető mentes sütemények kínálatával? S vajon ezen kínálatot milyen mértékben befolyásolhatja az ételérzékenységben szenvedők növekvő aránya? Miért drágábbak a mentes sütemények, és egyáltalán miért vesszük meg őket, ha nem vagyunk biztosak benne, hogy egészségesebbek, mint hagyományos társaik?
Szekunder kutatásom során igyekeztem minél több magyar és idegennyelvű szakcikket, illetve szakkönyvet alapul venni, azonban témám viszonylag újnak nevezhető, emiatt dolgozatom szakirodalmi háttere nem feltétlenül fedi le minden aspektusát a mentességnek, leginkább a diabetikus, gluténmentes és laktózmentes irányzatokra fókuszál.
Primer kutatásom keretein belül kvantitatív és kvalitatív módszerek segítségével tártam fel a témát, s kerestem a válaszokat a fentebb említett kérdésekre. Egy online, strukturált kérdőív révén felmértem a hazai lakosság igényeit a mentes cukrásztermékek iránt, valamint képet kaptam süteményfogyasztási szokásaikról is. Ezután félig strukturált interjút készítettem több hazai cukrászda felelős beosztásban lévő alkalmazottjával, hogy a termelői oldal véleményét szintén megismerjem ezzel a növekvő trenddel kapcsolatban. Emellett megtudhattam, hogy süteményeik összetételére és kínálatuk szélességére mekkora hatást gyakorol a mentesen fogyasztók köre. Végül dokumentumelemzés révén összehasonlítottam a hagyományos és a mentes cukrásztermékekhez használatos alapanyagok beszerzési költségeit, továbbá megvizsgáltam, hogy reális-e a két terméktípus áraiban észlelhető különbség mértéke.
Eredményeim tekintetében beigazolódtak előzetes elvárásaim, miszerint a lakosságnak igénye lenne egy szélesebb és mélyebb alternatív süteménykínálatra a hazai cukrászatokban, emellett arra is választ kaphattam kutatásom során, hogy mi, miért kerül ennyibe a mentes piacon.



